KIRJALLINEN KYSYMYS E-3452/02 esittäjä(t): Carlos Bautista Ojeda (Verts/ALE) komissiolle. Andalusian itsehallintoalueen maantieteellinen tietojärjestelmä (GIS).



Virallinen lehti nro 137 E , 12/06/2003 s. 0209 - 0210



KIRJALLINEN KYSYMYS E-3452/02 esittäjä(t): Carlos Bautista Ojeda (Verts/ALE) komissiolle (6. joulukuuta 2002) Aihe: Andalusian itsehallintoalueen maantieteellinen tietojärjestelmä (GIS) Yhteisön säännöstön mukaan oliiviöljyn tuotantotuen valvontajärjestelmä edellyttää toimivaa maantieteellistä tietojärjestelmää (GIS). Tuotantotukijärjestelmää sovelletaan 1. marraskuuta 2003 lähtien vain niihin oliivipuihin, jotka on rekisteröity hyväksyttyyn GIS:iin. Espanjan hallitus esitti 14. lokakuuta 2002 komission hyväksyttäväksi Andalusian itsehallintoalueen maantieteellisen tietojärjestelmän. Asiakirja lähetettiin käsiteltäväksi Andalusian paikallishallitukselle, joka on vastaanottanut suuren määrän valituksia, joissa ilmaistaan Espanjan maatalousministeriön antamista tiedoista eriäviä käsityksiä. Arvioiden mukaan noin 30 000 oliivinviljelijää on esittänyt eriävän mielipiteensä tähän mennessä ja noin 11 000 valitusta on hylätty määräajan umpeutumisen vuoksi. Maanviljelijät jäävät odottamaan päätöksiä valituksistaan eivätkä siis voi saada seuraavan tuotantokauden ennakkomaksuja. Onko komissio tietoinen tilanteesta? Mikäli on, niin katsooko komissio, että on mahdollista hyväksyä kiistelty GIS? Voiko komissio kertoa, missä vaiheessa asian käsittely on sen yksiköissä? Katsooko komissio aiheelliseksi pyytää Espanjan hallitusta laatimaan uuden GIS:in, kun keskeneräiset asiat on saatu ratkaistua? Onko komissio tietoinen, että esitetyn GIS-järjestelmän hyväksyminen merkitsisi, että suuri osa Andalusian oliivipuista jäisi laskennan ulkopuolelle, kun samalla otetaan huomioon lukuisat valitukset? Tämän seurauksena oliiviöljyä tuotettaisiin virallisen valvonnan ulkopuolella, vältettäisiin yhteisön säännöstön soveltaminen ja saatettaisiin kuluttajat vaaraan. Franz Fischlerin komission puolesta antama vastaus (21. tammikuuta 2003) Oliivialan paikkatietojärjestelmää (GIS) koskevat vaatimukset määritellään komission asetuksessa (EY) N:o 2366/1998(1). Siinä vahvistetaan perusteet sen arvioimiseksi, onko paikkatietojärjestelmä valmis. Kun jäsenvaltio katsoo perusteiden täyttyneen, se ilmoittaa asiasta komissiolle. Asetuksen mukaan jäsenvaltion on laadittava loppukertomus ja toimitettava se komissiolle. Espanjan viranomaiset ovat antaneet komissiolle ilmoituksen mutta eivät vielä ole toimittaneet loppukertomusta. Komissio ei voi katsoa Andalusian itsehallintoalueen paikkatietojärjestelmää valmiiksi ennen kuin kertomus on toimitettu. Paikkatietojärjestelmän tiedot saattavat paljastaa eroavuuksia tuottajan toimittamiin tietoihin nähden. Tavanomaisessa menettelyssä tällaiset erot selviävät varmennuksissa. Epäselvien tapausten prosenttiosuuden pitäisi kuitenkin jäädä asetuksen mukaiselle hyväksyttävälle tasolle. Tuottajaorganisaatiot ja Andalusian paikallishallinto ovat antaneet tuottajille runsaasti tietoa varmentamismenettelystä. Menettely aloitettiin heinäkuussa 2001, ja valitusten määräaikaa on useita kertoja pidennetty, jotta tuottajat pystyisivät oikaisemaan tietojaan. Epäselvien tapausten varmentamismenettelyn jatkuessa paikkatietojärjestelmää päivitetään vahvistetuilla tiedoilla. Uuden paikkatietojärjestelmän laatiminen ei siis ole tarpeen. Komissio aikoo aloittaa Andalusian paikkatietojärjestelmän arvioinnin heti loppukertomuksen saatuaan. Se voi vasta silloin muodostaa käsityksen järjestelmän yleisestä laadusta ja toimintakelpoisuudesta. Komissio ei usko, että parlamentin jäsenen mainitsemat ongelmat saattaisivat vaarantaa tuotteen laadun, mihin komissio luonnollisestikin kiinnittää erityistä huomiota. (1) Komission asetus (EY) N:o 2366/98, annettu 30 päivänä lokakuuta 1998, oliiviöljyn tuotantotukijärjestelmän soveltamista koskevista yksityiskohtaisista säännöistä markkinointivuosiksi 1998/19992000/2001, EYVL L 293, 31.10.1998.